“Nomzodimni ko‘rsatganingizni behad qadrlayman” — Shavkat Mirziyoyev O‘zLiDeP qurultoyida nutq so‘zlamoqda

Ayni paytda tadbirkorlar va ishbilarmonlar harakati – O‘zbekiston Liberal-demokratik partiyasining Kongres-xollida bo‘lib o‘tayotgan X qurultoyida O‘zbekiston Prezidentligiga nomzodi tavsiya etilgan Shavkat Mirziyoyev nutq so‘zlamoqda. Bu haqda “Daryo” muxbiri xabar bermoqda.

Hurmatli syezd delegatlari. Muhtaram vatandoshlar.
Avvalo, tadbirkorlar va ishbilarmonlar harakati – O‘zbekiston Liberal-demokratik partiyasining mamlakatimiz hayotida muhim voqea bo‘lgan bugungi syezdida ishtirok etayotganimdan, barchangizni mana shunday ko‘tarinki kayfiyatda ko‘rib turganimdan g‘oyat mamnunman.
Sizlar bilan partiyamiz tashkil etilgan kundan boshlab barcha masalalarda hamfikr bo‘lib, hayot oldimizga qo‘yayotgan dolzarb vazifalarni birgalikda samarali bajarib kelmoqdamiz.
Yurtimiz siyosiy maydonida katta nufuzga ega bo‘lgan, O‘zbekiston Liberal-demokratik partiyasi syezdining siz, hurmatli delegatlari va faollari menga yuksak ishonch bildirib, O‘zbekiston Prezidenti lavozimiga, nomzodimni ko‘rsatganingizni behad qadrlayman.
Bu men uchun yuksak sharaf va ayni paytda ulkan mas’uliyat ekanini yurak-yurakdan his etmoqdaman.
Bundan besh yil oldin men partiyamiz minbaridan o‘z saylovoldi dasturimni e’lon qilgan edim. Ushbu dasturda davlat va jamiyatimizni yanada isloh qilish, fuqarolarimizning hayotiy muammolarini hal etish va orzu-umidlarini ro‘yobga chiqarishni oliy maqsad etib belgilagan edik.
Besh yil mobaynida aholi farovonligini ta’minlash va uning kelajakka bo‘lgan ishonchini mustahkamlash borasida nimalarga erishdik? Qanday marralarni egalladik? Kamchiliklar nimalardan iborat bo‘ldi?
Dasturimizdagi ezgu maqsadlarni hayotga to‘liq tatbiq etish uchun, 2017–2021-yillarda mamlakatni rivojlantirishning 5 ta ustuvor yo‘nalishi bo‘yicha Harakatlar strategiyasini qabul qildik. Uning doirasida 300 ga yaqin qonun, 4 mingdan ziyod Prezident farmoni va qarori qabul qilindi.
Qisqa davrda mamlakatimizda yangilanishlar nafasi kirib bormagan birorta soha va tarmoq, shahar va tuman, qishloq va mahalla qolmadi, desam, ayni haqiqatdir.
Shu borada bir fikrni alohida ta’kidlab aytishni istardim: bugungi kunda davlatimiz inson uchun, xalq uchun ochildi. Xalq bilan bevosita muloqot qilish, uning dard-u tashvishlari, muammolarini ijobiy hal etish bo‘yicha mutlaqo yangi tizim yaratdik.
Davlat tashkilotlari ish faoliyatida mahallaga tushish, xalq ichiga kirish, uning dardiga quloq solish, tashvishiga sherik bo‘lish va muammolarni joyida hal etish tamoyillari asosiy mezonga aylandi.
Shavkat Mirziyoyev, O‘zbekiston Prezidenti
 Shavkat Mirziyoyev: “O‘zbekiston uchun global inqirozning og‘ir damlari ortda qoldi”